ལྷག་པར་དུ་མདོ་ཁམས་ཕྱོགས་འདིར་གནས་ལྔ་རིག་པའི་སློབ་གྲྭ་ཐོག་མར་བཏབ་ཅིང་།སློབ་གྲྭ་དེར་ལ་བཟོ་དང་།གསོ་བ།བརྡ་སྤྲོད་རིག་པ་དང་།ཚད་མ་རིག་པ།སྙན་ངག་དང་།སྐར་རྩིས་རིག་པ་སོགས་ཐུན་མོང་གི་རིག་གནས་སློབ་གཉེར་རྒྱ་ཆེན་སྤེལ་སྟབས།ལོ་རྒྱུས་ཐོག་མཛད་རྗེས་མང་པོ་ཞིག་འཇོག་ཡོད་པ་ནི།དེང་གི་དུས་འདིར་ཟུར་ལུགས་གསོ་བ་རིག་པའི་འབྱུང་ཁུངས་སྡེ་དགེའི་ཡུལ་ཟེར་བ་འདི་ཡང་སྐབས་དེར་སི་ཏུ་ཆོས་ཀྱི་འབྱུང་གནས་ཀྱིས་སློབ་རིག་སློབ་གྲྭ་ནང་དུ་ཟུར་ལུགས་གསོ་བ་རིག་པའི་ཁྲིད་རྒྱུན་དང་།ལག་ལེན་འཆད་ཁྲིད་གནང་སྟེ་གསོ་བསྐྱངས་གནང་བའི་མཁས་པ་གླིང་སྨན་བཀྲ་འབུམ་པ་དང་།དབོན་ཀརྨ་བསམ་གཏན།ཀརྨ་ངེས་དོན་བསྟན་འཛིན།ཀོང་སྤྲུལ་ཡོན་ཏན་རྒྱ་མཚོ།འཇུ་མི་ཕམ།གནས་གནས་བཀྲ་ཤིས་ཆོས་འཕེལ།ཇ་ཡོག་བསྟན་འཕེལ་ལ་སོགས་པའི་དུས་རབས་རིམ་བྱུང་གི་ཟུར་ལུགས་གསོ་རིག་རྒྱུན་འཛིན་དང་དར་སྤེལ་གཏོང་མཁན་རྣམས་བྱུང་ཞིང་།དེ་བཞིན་དུ་མཚུར་ལུགས་ལོ་ཐོ་དཔལ་སྤུངས་པའི་ཕྱག་བཞེས་དང་།བོད་ཀྱི་མཛེས་རྩལ་རི་ལས་སྒར་ལུགས་གསར་མ་སི་ཏུའི་ལུགས་སོགས་བོད་ཁམས་ཡོངས་སུ་སྙན་གྲགས་ཆེ་བའི་རིག་གནས་ཕལ་ཆེའི་འབྱུང་ཁུངས་གཙོ་བོར་གནས་འདིར་ཆགས་ཡོད་པ་རེད།།